**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.01.2024, ora 08.00 – 14.01.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 14.01.2024, ora 07.00**

**RÂURI**

**Debitele au fost în general în scădere**, exceptănd râurile din bazinele: Bega, Timiş, Bârzava, Caraş, Nera, Cerna, unde au fost staționare.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Barcău, Crișuri, Mureș, Bega, Timiș, Bârzava, Nera, bazinul superior al Jiului şi pe cursurile superioare ale Bistriței şi Prutului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Tazlău, Bârlad, Jijia, afluenții din bazinul inferior al Jiului, unii afluenţi din bazinul inferior al Oltului, unii afluenţi din bazinul superior al Argeșului și pe unele râuri din Dobrogea.

Formațiunile de gheață (gheață la maluri, pod de gheață, năboi, sloiuri) existente pe majoritatea râurilor au fost în intensificare și ușoară extindere.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general staționare**, exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri şi Mureş, unde vor fi în scădere.

Formațiunile de gheață (gheață la maluri, pod de gheață, năboi, sloiuri) existente se vor menține fără modificări importante.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 13-14.01.2024 **a fost staționar, având valoarea de** **9200 m3/s**, peste media multianuală a lunii **ianuarie (4950 m3/s).**

În aval de Porţile de Fier debitele au fost în scădere pe sectorul Gruia-Vadu Oii și relativ staționare pe sectorul Brăila-Tulcea.

**Debitul la intrarea în ţară** (secţiunea Baziaş) **va fi în uşoară scădere (9100 m3/s).**

În aval de Porţile de Fier debitele vor fi în uşoară creştere pe sectorul Gruia-Bechet, în scădere pe sectorul Corabia-Galaţi și relativ staţionare pe sectorul Isaccea-Tulcea.

***Se situează în faza I de apărare următoarele sectoare de dig:***

-Peceneaga-Turcoaia, Măcin-Iglița-Carcaliu, Ostrov-Peceneaga, Gârliciu-Dăeni, Smârdan-23 August I, 23 August-Grindu, Ciulineț–Isaccea, Crișan, Letea, Gorgova, Sfântu Gheorghe, Tudor Vladimirescu, (din administrarea ANAR); Chilia Veche (din administrarea consiliilor locale) - jud. Tulcea.

***Se situează în faza a II-a de apărare următoarele sectoare de dig:***

-R3, R4 (din administrarea ANAR); Nufăru-Victoria (din administrarea consiliilor locale), dig șosea Măcin-Smârdan (administrare privată)-jud. Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 15 mc/s;

-r. Dâmbovița: ac. Văcărești: 2 mc/s;

-CA2: 2,5 mc/s;

-Der. Mircea Vodă: 1.5 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a III-a, pentru S.C. APAVITAL S.A. Iași - prin reducerea debitelor la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**A.B.A. Olt**

**Jud. Brașov:**

Prin adresa nr. 63056 din 21.12.2023 înregistrată la S.G.A. Brașov sub nr. 11485 din 21.12.2023, Compania APA Brașov S.A. anunța începerea diminuării preluării de apă brută din Acumularea Săcele – pr. Tărlung cu 450 l/s și începerea compensării necesarului de apă din sursa subterană de rezervă - Front captare A.N.I.F. – zona Hărman Prejmer (aplicare prevederi “Plan de restricții și folosire a apei în periodele deficitare”). Nu s-au impus restricții de alimentare cu apă la populație.

**2.** **Situaţia meteorologică în intervalul 13.01.2024, ora 09.00 –14.01.2024, ora 06.00**

**În ţară** valorile de temperatură s-au situat în jurul mediilor multianuale în regiunile extracarpatice, iar în rest au fost în general sub norme. Cerul a fost variabil în sudul și sud-estul țării și a avut înnorări în rest. A nins slab, îndeosebi pe parcursul zilei, local în Maramureș și izolat în Transilvania și Moldova, precum și la munte. Vântul a suflat slab și moderat, cu intensificări pe crestele montane (rafale de peste 70...90 km/h), viscolind ninsoarea, iar pe alocuri, cu viteze mai mici (45...55 km/h), și în regiunile sudice. La ora 20 era strat de zăpadă la munte, unde măsura pe platformele stațiilor meteorologice până la 86 cm la Bâlea Lac, în Moldova până la 24 cm, local în Banat până la 4 cm și doar pe areale mici în Oltenia, Transilvania, Muntenia, Crișana și Maramureș, sub 3 cm. Temperaturile maxime s-au încadrat între -4 grade la Dumbrăvița de Codru, Șiria, Sighetu Marmației, Ocna Șugatag, Toplița, Joseni, Batoș, Miercurea Ciuc și Întorsura Buzăului și 4 grade la Apa Neagră, Târgu Jiu, Râmnicu Vâlcea, Curtea de Argeș, Târgoviște, Buzău și Râmnicu Sărat, iar la ora 6 se înregistrau valori termice cuprinse între -13 grade la Negrești și 0 grade la Supuru de Jos. Izolat, în vestul și sudul țării, a fost ceață.

**Observaţie**: în intervalul de diagnozăau fost în vigoare 3 atenționări cod galben pentru fenomene meteorologice periculoase imediate: 2 emise de către SRPV Bacău și 1 de către CNPM pentru Muntenia.

**La Bucureşti** valorile termice s-au situat în continuare în jurul mediilor multianuale. Cerul a fost variabil pe parcursul zilei și mai mult senin noaptea, iar vântul a suflat slab și moderat. Temperatura maximă a fost de 2 grade la Filaret și Afumați și 3 grade la Băneasa, iar la ora 6 se înregistrau -6 grade la Băneasa, -5 grade la Filaret și -4 la Afumați.

**3. Prognoza meteorologică în intervalul 14.01.2024, ora 09.00–15.01.2024, ora 9.00**

**În ţară** vremea se va încălzi, astfel că în regiunile sudice valorile termice vor ajunge să depășească normele climatologice specifice datei, în timp ce în rest se vor situa în jurul acestora. Temperaturile maxime se vor încadra între -4 grade în estul Transilvaniei și 11 grade în sudul Olteniei, iar cele minime în general între -9 și 1 grad, cu cele mai ridicate valori în Dealurile de Vest. Cerul va fi variabil, temporar cu înnorări în jumătatea de nord a țării. Se vor semnala precipitații sub formă de ninsoare în Maramureș, local în zona montană și pe arii restrânse în Transilvania, iar seara și noaptea pe alocuri și în Crișana și nordul Banatului, dar aici trecător vor fi și ploi și lapoviță, condiții în care, izolat, se va depune polei. Vântul va sufla slab și moderat, cu intensificări la munte, la altitudini de peste 1700 m (rafale în general de 70...90 km/h), viscolind temporar ninsoarea cu precădere în Carpații Orientali, dar pe suprafețe mici și la viteze mai reduse (40...50 km/h) și în restul teritoriului. Mai ales dimineața și noaptea, izolat, va fi ceață.

**La Bucureşti** vremea se va încălzi, astfel că temperaturile vor depăși normele climatologice specifice datei. Cerul va fi variabil, iar dimineața, în zona preorășenească, vor mai fi condiții de ceață. Vântul va sufla în general moderat (rafale de cel mult 30...40 km/h). Temperatura maximă se va situa în jurul valorii de 7 grade, iar cea minimă va fi de -5...-3 grade.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au au fost semnalate evenimente deosebite.

1. **În domeniul solului şi vegetaţiei**

Nu au au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**